  Майя Бывальцева Спортъя тол элькун гурт шудонъёс Якшур-Бодьяын 22–25 тулыспалэ ортчозы. 18-тӥ толшоре со сярысь ивортэ Удмуртиысь Физкультурая, спортъя но егитъёсын ужан политикая министерстволэн пресс-службаез. Баскетболъя но хоккеен шудонъя быръён ӵошатсконъёс толшоре но тулыспалэ мынозы, нош воргоронъёслэн баскетболъя йылпумъян люкетэз Ижкарын 10–12 тулыспалэ ортчоз. Ӵошатсконъёсын вормисьёс спортъя тол Росси гурт шудонъёсы мынозы. Соос 2–7 южтолэзе Новосибирск улосвылысь Бердск карын ортчозы. Со сяна, тодмо луиз гужем гурт шудонъёсты ортчытон дыр. Соос 4–8 пӧсьтолэзе Сюмси черкогуртын радъяськозы. Воргоронъёслэн но нылкышноослэн волейболэн шудонъя быръён ӵошатсконъёссы оштолэзе кутскозы ни. Тодэ вайытом, 2017-тӥ арын гурт шудонъёслы Удмуртиын спортъя кык объектъёс пуктозы: Якшур-Бодьяын куас база но Сюмсиын стадион. Тегъёс: Спорт Якшур-Бодья Удмуртия гуртшудонъёс Тол  